stanford-oval/wikipedia huggingface dataset:
โรงเรียนเทศบาลบ้านบางเหนียว
ประวัติ

โรงเรียนเทศบาลบ้านบางเหนียว ได้รับการก่อตั้งโดยหลวงเสริมวิชาพูน (ธรรมการจังหวัด) และนายหยอง (ผู้ใหญ่บ้าน)เมื่อวันที่ 18 กันยายน พ.ศ. 2460 มีนายต่ายสาน ตายนะศานติเป็นครูใหญ่คนแรก ในตอนต้นที่เปิดสอนต้องใช้สถานที่ของโรงเรียนจีน มีนักเรียนเมื่อแรกเริ่มจำนวน 3 คน คือ นายโป นายสือ และนายเทียนโป ต่อมา นายจุ้ยเกียม กรรมการโรงเรียนจีน ตกลงให้ยืมตึกแถวมุงจาก 1 ห้องไว้ใช้ทำการเรียนการสอน (ปัจจุบันคือตัวตึกที่พระพิทักษ์ชินประชา ปลูกให้ เป็นสมบัติของโรงเรียนเฮียกเอ้ง) และมีจำนวนนักเรียนเพิ่มขึ้นเป็น 30 คน
ต่อมีสถานะเป็นโรงเรียนประชาบาล(หมายถึงโรงเรียนที่ได้รับเงินสนับสนุนจากประชาชนเป็นรายปี)และย้ายมายังสถานที่ตั้งของโรงเรียนในปัจจุบัน โดยเงินที่ใช้ในการก่อตั้งโรงเรียนส่วนหนึ่งเป็นเงินศึกษาพลี(เงินสนับสนุนโรงเรียนที่เรียกเก็บจากประชาชนในอัตราไม่ต่ำกว่า 1 บาท และไม่เกิน 3 บาท) อีกส่วนหนึ่งเป็นเงินช่วยเหลือจากการกุศล ซึ่งหลวงพิทักษ์ทวีป (นายอำเภอ) และนายสหาย เอกประดิษฐ์ (ธรรมการอำเภอ) ได้จัดหาเงินจาก งานเทศกาลสารทจีน ประจำตำบลบางเหนียว ในปี พ.ศ. 2468 ซึ่งเงินที่ได้ ถูกนำมาก่อสร้างห้องแถวเพิ่ม 2 ห้อง จากเดิมที่มีอยู่แล้ว 3 ห้อง แบ่งใช้งานเป็นห้องเรียน 4 ห้อง และห้องประชุม 1 ห้อง หลังคามุงจาก ด้านหน้ากั้นฝากระดานและสังกะสี ปูพื้นด้วยไม้กระดาน บริเวณใต้ถุนมีน้ำทะเลขึ้นถึง สามารถรองรับนักเรียนได้มากขึ้นถึง 150 คน
จนกระทั่งวันที่ 28 มีนาคม พ.ศ. 2478 ได้โรงเรียนประชาบาล ตำบลบางเหนียว สังกัดกระทรวงศึกษาธิการ ไปเป็นโรงเรียนเทศบาล 2 (บ้านบางเหนียว)สังกัดเทศบาล ซึ่งในขณะนั้นมีครู 5 คน นักเรียนทั้งสิ้น 178 คน
ต่อมาเมื่อ พ.ศ. 2495 โรงเรียนเทศบาลทั่วราชอาณาจักรถูกโอนกลับไปขึ้นกับกระทรวงศึกษาธิการอีกครั้ง โรงเรียนเทศบาล 2 (บ้านบางเหนียว) จึงถูกโอนกลับเช่นกัน และใช้ชื่อใหม่เป็น โรงเรียนบางเหนียว
และได้ปลูกสร้างอาคารเป็นแบบกึ่งถาวร (ปัจจุบันอาคารหลังนี้ถูกรื้อถอนแล้ว) ใช้งานแทนอาคารเดิมที่ชำรุดทรุดโทรม และเพื่อเพิ่มจำนวนห้องเรียนรองรับกับจำนวนนักเรียนที่เพิ่มขึ้นในขณะนั้น โดยอาศัยเงินทุนส่วนหนึ่งจากงานประจำปีซึ่งจัดขึ้นร่วมกับงานสารทจีน (ผ้อต่อ) มีการจัดงานรำวงเก็บเงินสะสมพร้อมประกาศรับเงินบริจาคจากผู้ศรัทธา แล้วขอเงินสมทบเพิ่มจากกระทรวงศึกษาธิการ และกระทรวงมหาดไทย
ต่อมาวันที่ 1 เมษายน พ.ศ. 2506 ได้โอนโรงเรียนบางเหนียวมาให้เทศบาลดำเนินงานอีกครั้ง ภายใต้กระทรวงมหาดไทย
ชื่อโรงเรียนในปัจจุบัน คือ โรงเรียนเทศบาลบ้านบางเหนียว ถูกนำมาใช้ครั้งแรกเมื่อวันที่ 30 มิถุนายน พ.ศ. 2510 มีการต่อเติมปรับปรุงโรงเรียนเพิ่มเติมเรื่อยมา จนกระทั่งในปัจจุบันนี้ โรงเรียนเทศบาลบ้านบางเหนียวมีอาคารเรียนและอาคารประกอบรวมทั้งสิ้น 8 อาคาร มีนักเรียน 1,938 คน มีครูและบุคลากรจำนวนทั้งสิ้น 124 คน ลูกจ้างชั่วคราว 14 คน
แม้ปัจจุบันโรงเรียนเทศบาลบ้านบางเหนียว จะอยู่ภายใต้การดูแลของเทศบาลนครภูเก็ต และได้รับเงินสนับสนุนอย่างเพียงพอเพื่อดำเนินการเรียนการสอน แต่งานประจำโรงเรียนซึ่งจัดร่วมกับงานสารทจีน (ผ้อต่อ) ก็ยังคงได้รับการสืบสานต่อเนื่องจนปัจจุบัน โดยจัดตั้งแต่วันขึ้น 15 ค่ำ เดือน 7 ตามปฏิทินจันทรคติจีน (ประมาณเดือน 9 ตามปฏิทินจันทรคติไทย) ต่อเนื่องไปจนถึงสิ้นเดือน โดยมีการออกร้านบริเวณถนนรอบโรงเรียน
สัญลักษณ์โรงเรียนเทศบาลบ้านบางเหนียว > ตราประจำโรงเรียน

ตราประจำโรงเรียนเทศบาลบ้านบางเหนียว ประกอบด้วยรูปสมอเรือสีชมพู ด้านล่างเป็นข้อความว่า "ร.ร.เทศบาลบ้านบางเหนียว" ซึ่งสาเหตุเป็นรูปสมอเรือนั้น เพราะในสมัยก่อน บริเวณที่ตั้งโรงเรียนปัจจุบัน แวดล้อมด้วยทะเล ทางโรงเรียนตอนนั้นจึงได้ตัดสินใจใช้รูปสมอเรือเป็นตราประจำโรงเรียน
สัญลักษณ์โรงเรียนเทศบาลบ้านบางเหนียว > สีประจำโรงเรียน

สีชมพู หมายถึง ความรัก ความผูกพัน ความสามัคคี เป็นอันหนึ่งอันเดียวกัน รวมทั้งการเจริญงอกงามทางด้านการศึกษา
สีขาว หมายถึง ความบริสุทธิ์ ความสว่าง ความสดใส ทุกคนที่อยู่ที่นี่ อยู่ด้วยความรัก อันบริสุทธิ์สดใส
สัญลักษณ์โรงเรียนเทศบาลบ้านบางเหนียว > คำขวัญประจำโรงเรียน

ริเริ่ม รอบรู้ ประพฤติดี มีความรับผิดชอบ
สัญลักษณ์โรงเรียนเทศบาลบ้านบางเหนียว > เพลงมาร์ช

โรงเรียนเทศบาลบ้านบางเหนียว           มีความกลมเกลียวเด็ดเดี่ยวทั่วหน้า
เข้มแข็งเพราะแรงศรัทธา                   ร่วมใจฟันฝ่าเพื่อพัฒนาโรงเรียน
การกีฬานั้นเราสามารถ                      ไม่ขยาดคู่แข่งขัน
นักกีฬาของเราพร้อมกัน                    มารยาทเรานั้นหมั่นประพฤติวินัย
การเรียนเราเพียรไม่บ่น                     ทุกคนอดทนเรียนด้วยสนใจ
เรารักโรงเรียนยิ่งสิ่งใด                      จะขอเทอดไว้ด้วยใจบูชา
สามัคคีเราดีเลิศ                              ร่วมกันชูเชิดประเสริฐอยู่ทั่วกัน
พลังใจกายพร้อมอุทิศมั่น                   เพื่อเป็นมิ่งขวัญของของชาว  บ.น.
สีของเรานั้นขาวชมพู                        มัดใจเราอยู่มิให้จางได้
เพื่อเป็นศรีของภูเก็ตไว้                     พวกเราภูมิใจร่วมกัน
ไชโย  ไชโย  ไชโย ไชโย
แหล่งข้อมูลอื่น

เว็บไซต์ทางการของโรงเรียนเทศบาลบ้านบางเหนียว
แผนที่และภาพถ่ายทางอากาศของ โรงเรียนเทศบาลบ้านบางเหนียว
ภาพถ่ายดาวเทียมจากวิกิแมเปีย หรือกูเกิลแมปส์
แผนที่จากลองดูแมป หรือเฮียวีโก
ภาพถ่ายทางอากาศจากเทอร์ราเซิร์ฟเวอร์
7°52′26″N 98°23′37″E﻿ / ﻿7.873967°N 98.393560°E﻿ / 7.873967; 98.393560
พระยาสุรินทราชา (นกยูง วิเศษกุล)

สำหรับความหมายอื่น ดูที่ พระยาสุรินทราชา
| มหาอำมาตย์โท พระยาสุรินทราชา (นกยูง วิเศษกุล) |
| --- | --- |

เกิด: 25 สิงหาคม พ.ศ. 2418
เสียชีวิต: 19 พฤษภาคม พ.ศ. 2485 (66 ปี)
นามปากกา: แม่วัน
อาชีพ: รับราชการ
สัญชาติ: สยาม, ไทย
คู่สมรส: คุณหญิงเนื่อง สุรินทราชา
มหาอำมาตย์โท พระยาสุรินทราชา สยามราชภักดี  พิริยะพาหะ (นกยูง วิเศษกุล)  มีนามเดิมว่า นกยูง วิเศษกุล อดีตอธิบดีกรมไปรษณีย์โทรเลข อดีตสมุหเทศาภิบาล มณฑลภูเก็ต เป็นผู้แปลนวนิยายเรื่อง ความพยาบาท จากเรื่อง Vendetta ของมารี คอเรลลี ใช้นามปากกา "แม่วัน" ถือเป็นนิยายแปลเล่มแรกของไทย ซึ่งนิยายแปลเล่มแรกนี้ยังส่งผลให้เกิดนิยายภาษาไทยเล่มแรกคือ ความไม่พยาบาท ในปี พ.ศ. 2458 แต่งโดยนายสำราญ หรือหลวงวิลาศปริวัตร (ครูเหลี่ยม) โดยได้รับอิทธิพลหลังจากได้อ่านนิยายแปลเล่มดังกล่าว
พระยาสุรินทราชา (นกยูง วิเศษกุล) เดิมมีบรรดาศักดิ์เป็น หลวงอภิรักษ์ราชฤทธิ์ ถือศักดินา 600 เมื่อวันที่ 10 พฤษภาคม พ.ศ. 2441 เป็นมหาดเล็กข้าหลวงเดิมในพระบาทสมเด็จพระมงกุฎเกล้าเจ้าอยู่หัว ต่อมาได้รับบรรดาศักดิ์เป็น พระวิสูตรเกษตรศิลป์ ถือศักดินา 800 เมื่อวันที่ 3 มกราคม พ.ศ. 2453ดำรงตำแหน่งเป็นเจ้ากรมเพาะปลูก กระทรวงเกษตราธิการ และได้รับโปรดเกล้าฯ แต่งตั้งเป็น อธิบดีกรมไปรษณีย์โทรเลข เมื่อวันที่ 29 สิงหาคม 2457 และได้เลื่อนเป็นพระยาสุรินทราชา เมื่อวันที่ 16 มิถุนายน พ.ศ. 2463 ตำแหน่งเทศาภิบาลมณฑลภูเก็ต สืบต่อจาก พระยาสุรินทราชา (ม.ร.ว.สิทธิ์ สุทัศน์) ที่เลื่อนบรรดาศักดิ์ขึ้นเป็นพระยาวิชิตวงศ์วุฒิไกร (หม่อมราชวงศ์สิทธิ์ สุทัศน์) ต่อมาจึงได้ย้ายไปรับตำแหน่งสมุหเทศาภิบาลสำเร็จราชการมณฑลนครศรีธรรมราชเมื่อวันที่ 31 มีนาคม พ.ศ. 2468จากนั้นจึงได้ย้ายมารับตำแหน่ง อธิบดีกรมนคราทร กระทรวงมหาดไทย เมื่อวันที่ 1 เมษายน พ.ศ. 2470 ก่อนจะถูกปลดออกจากประจำการรับพระราชทานบำนาญเมื่อวันที่ 1 เมษายน พ.ศ. 2475
พระยาสุรินทราชา (นกยูง วิเศษกุล) สมรสกับคุณหญิงเนื่อง สุรินทราชา มีธิดา 4 คน  คนสุดท้องคือหม่อมกอบแก้ว อาภากร ณ อยุธยา หม่อมในพระเจ้าวรวงศ์เธอ พระองค์เจ้าอาทิตย์ทิพอาภา (อดีตประธานคณะผู้สำเร็จราชการแทนพระองค์ในพระบาทสมเด็จพระปรเมนทรมหาอานันทมหิดล พระอัฐมรามาธิบดินทร) พระยาสุรินทราชา (นกยูง วิเศษกุล) และคุณหญิงเนื่อง สุรินทราชา จึงเป็นพระสสุระและพระสัสสุในพระเจ้าวรวงศ์เธอ พระองค์เจ้าอาทิตยทิพอาภา
พระยาสุรินทราชา (นกยูง วิเศษกุล) ถึงแก่อนิจกรรมเมื่อวันที่ 19 พฤษภาคม พ.ศ. 2484 สิริอายุได้ 62 ปี
จากการที่ท่านเป็นผู้แปลนวนิยายเรื่องแรกของไทย ทำให้ได้รับการยกย่องจากสมาคมนักแปลและล่ามแห่งประเทศไทย โดยตั้งชื่อรางวัลประจำปีที่มอบให้กับนักแปล และล่ามดีเด่น ใช้ชื่อรางวัลว่า "รางวัลสุรินทราชา"
และในปัจจุบัน มีถนนวิเศษกุล ในเขตอำเภอเมือง จังหวัดตรัง ตั้งขึ้นเพื่อเป็นเกียรติแก่ท่าน
รับราชการและยศตำแหน่ง

6 กุมภาพันธ์ พ.ศ. 2453 จ่า
20 เมษายน พ.ศ. 2454 รั้งเจ้ากรมเพาะปลูก
20 สิงหาคม พ.ศ. 2454 อำมาตย์ตรี
4 พฤศจิกายน พ.ศ. 2454 อำมาตย์โท
10 กุมภาพันธ์ 2454 – อำมาตย์เอก
17 กุมภาพันธ์ พ.ศ. 2454 เจ้ากรมเพาะปลูก
3 มกราคม 2456 – นายหมู่ตรี
– รักษาราชการแทนอธิบดีกรมไปรษณีย์โทรเลข
29 สิงหาคม 2457 – อธิบดีกรมไปรษณีย์โทรเลข
15 กันยายน 2457 – มหาอำมาตย์ตรี
10 พฤศจิกายน 2457 – พระยาอจิรการประสิทธิ์
15 พฤศจิกายน 2457 – เข้ารับพระราชทานสัญญาบัตรบรรดาศักดิ์
2 กรกฎาคม พ.ศ. 2460 จางวางตรี
20 มกราคม 2462 – อาจารย์ในจุฬาลงกรณ์มหาวิทยาลัย
2 กรกฎาคม 2463 – เข้ารับพระราชทานสัญญาบัตรบรรดาศักดิ์
20 กรกฎาคม 2463 – สภานายกกรรมการจัดการลูกเสือมณฑลภูเก็ต
10 สิงหาคม 2463 – นายกองโท
20 กันยายน 2463 – รักษาราชการแทนผู้บัญชาการกองเสนารักษาดินแดนภูเก็ต
1 มกราคม พ.ศ. 2464 จางวางโท
เครื่องราชอิสริยาภรณ์

พระยาสุรินทราชา (นกยูง วิเศษกุล) ได้รับพระราชทานเครื่องราชอิสริยาภรณ์ทั้งไทยและต่างประเทศ ดังนี้
เครื่องราชอิสริยาภรณ์ > เครื่องราชอิสริยาภรณ์ไทย

พ.ศ. 2467 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)
พ.ศ. 2463 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นที่ 1 ประถมาภรณ์มงกุฎไทย (ป.ม.)
พ.ศ. 2465 –  เครื่องราชอิสริยาภรณ์จุลจอมเกล้า ชั้นที่ 2 ทุติยจุลจอมเกล้าวิเศษ (ท.จ.ว.) (ฝ่ายหน้า)
พ.ศ. 2468 –  เหรียญศารทูลมาลา (ร.ศ.ท.)
พ.ศ. 2462 –  เหรียญจักรพรรดิมาลา (ร.จ.พ.)
พ.ศ. 2458 –  เหรียญรัตนาภรณ์ รัชกาลที่ 6 ชั้นที่ 3 (ว.ป.ร.3)
พ.ศ. 2469 –  เหรียญรัตนาภรณ์ รัชกาลที่ 7 ชั้นที่ 3 (ป.ป.ร.3)
พ.ศ. 2454 –  เหรียญราชรุจิทอง รัชกาลที่ 6 (ร.จ.ท.6)
พ.ศ. 2440 –  เหรียญประพาสมาลา (ร.ป.ม.)
พ.ศ. 2440 –  เหรียญราชินี (ส.ผ.)
พ.ศ. 2446 –  เหรียญทวีธาภิเศก (ท.ศ.)
พ.ศ. 2450 –  เหรียญรัชมงคล (ร.ร.ม.)
พ.ศ. 2451 –  เหรียญรัชมังคลาภิเศก รัชกาลที่ 5 (ร.ม.ศ.5)
พ.ศ. 2454 –  เหรียญบรมราชาภิเษก รัชกาลที่ 6 (ร.ร.ศ.6)
พ.ศ. 2468 –  เหรียญบรมราชาภิเษก รัชกาลที่ 7 (ร.ร.ศ.7)
เครื่องราชอิสริยาภรณ์ > เครื่องราชอิสริยาภรณ์ต่างประเทศ

รัสเซีย :
พ.ศ. 2443 –  เครื่องราชอิสริยาภรณ์นักบุญอันนา ชั้นที่ 3
สวีเดน :
พ.ศ. 2455 –  เครื่องราชอิสริยาภรณ์ดาวขั้วโลก ชั้นที่ 2
อิตาลี :
พ.ศ. 2463 –  เครื่องราชอิสริยาภรณ์มงกุฎอิตาลี ชั้นที่ 3
พรทิพย์ โล่ห์วีระ จันทร์รัตนปรีดา

| พรทิพย์ โล่ห์วีระ จันทร์รัตนปรีดาม> ป.ช., ม.ว.ม. |
| --- | --- |

รองประธานวุฒิสภา
ดำรงตำแหน่ง 28 กุมภาพันธ์ พ.ศ. 2554 – 6 เมษายน พ.ศ. 2556   (2 ปี 38 วัน)ดำรงตำแหน่งร่วมกับ สุรชัย เลี้ยงบุญเลิศชัย
ก่อนหน้า: ทัศนา บุญทอง
ถัดไป: อนันต์ อริยะชัยพาณิชย์
 
ข้อมูลส่วนบุคคล
เกิด: 17 กุมภาพันธ์ พ.ศ. 2503 (64 ปี) อำเภอเมืองสงขลา จังหวัดสงขลา
คู่สมรส: ทรงศักดิ์ จันทร์รัตนปรีดา

พรทิพย์ โล่ห์วีระ (เกิด 17 กุมภาพันธ์ พ.ศ. 2503) อดีตสมาชิกวุฒิสภาจังหวัดชัยภูมิ อดีตรองประธานวุฒิสภา คนที่สอง และอดีตประธานสภาองค์การบริหารส่วนจังหวัดชัยภูมิ
ประวัติ

นางพรทิพย์ จันทร์รัตนปรีดา (สกุลเดิม โล่ห์วีระ) เกิดเมื่อวันที่ 17 กุมภาพันธ์ พ.ศ. 2503 เป็นบุตรของนายสมบัติ โล่ชัยวิบูลย์ กับนางเข็มทอง โล่ห์วีระ มีพี่น้อง 10 คน อาทิ อร่ามอาชว์วัต โล่ห์วีระ (ชื่อเดิม นายอร่าม โล่ห์วีระ)  อดีต รัฐมนตรีช่วยว่าการกระทรวงคมนาคม อดีตสมาชิกสภาผู้แทนราษฎร จังหวัดชัยภูมิ
พรทิพย์ จบการศึกษาระดับปริญญาตรี อักษรศาสตรบัณฑิต สาขาบรรณารักษศาสตร์ จากมหาวิทยาลัยขอนแก่น ระดับปริญญาโท อักษรศาสตรมหาบัณฑิต สาขาบรรณารักษศาสตร์ จากจุฬาลงกรณ์มหาวิทยาลัย และพัฒนบริหารศาสตรมหาบัณฑิต (รัฐประศาสนศาสตร์) สาขาการบริหารบุคคล จากสถาบันบัณฑิตพัฒนบริหารศาสตร์ (นิด้า) นอกจากนั้นยังผ่านการศึกษาอบรมหลักสูตรประกาศนียบัตรชั้นสูง “การบริหารเศรษฐกิจสาธารณะ สำหรับนักบริหารระดับสูง” (ปศส.) รุ่น 8 สถาบันพระปกเกล้า และหลักสูตรประกาศนียบัตรชั้นสูง “การเมืองการปกครองในระบอบประชาธิปไตยสำหรับนักบริหารระดับสูง” (ปปร.) รุ่น 14 สถาบันพระปกเกล้า
พรทิพย์ สมรสกับนายทรงศักดิ์ จันทร์รัตนปรีดา มีบุตร 2 คน
การทำงาน

นางพรทิพย์ เคยรับราชการเป็นอาจารย์ประจำวิทยาลัยเทคนิคชัยภูมิ ต่อมาได้ย้ายมารับราชการเป็นอาจารย์คณะมนุษยศาสตร์ สังคมศาสตร์ มหาวิทยาลัยราชภัฏนครราชสีมา และเข้าสู่งานการเมืองโดยการเป็นสมาชิกสภาจังหวัดชัยภูมิ และเป็นประธานสภาองค์การบริหารส่วนจังหวัดชัยภูมิ จากนั้นได้รับเลือกตั้งเป็นสมาชิกวุฒิสภา จังหวัดชัยภูมิ ต่อมาเมื่อวันที่ 28 กุมภาพันธ์ พ.ศ. 2554 ได้รับเลือกเป็นรองประธานวุฒิสภา คนที่ 2 แทนรองศาสตราจารย์ทัศนา บุญทอง และลาออกจากตำแหน่งเมื่อครบ 2 ปี ตามที่ได้แสดงวิสัยทัศน์เอาไว้
เครื่องราชอิสริยาภรณ์

พ.ศ. 2556 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2555 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
สถานีรถไฟเชียงรากน้อย

อาคารสถานีรถไฟเชียงรากน้อย
สถานีรถไฟเชียงรากน้อย เป็นสถานีรถไฟประจำตำบลเชียงรากน้อย อยู่ในเส้นทางรถไฟสายเหนือ สายตะวันออกเฉียงเหนือ และย่านชานเมือง
สถานีรถไฟเชียงรากน้อยเป็นสถานีชั้นที่ 2 งานการเดินรถแขวงกรุงเทพ กองจัดการเดินรถเขต1 ศูนย์กรุงเทพปริมณฑลและภาคตะวันออก การรถไฟแห่งประเทศไทย กระทรวงคมนาคม สถานีรถไฟเชียงรากเปิดให้บริการเดินรถทุกวันทั้งขาขึ้นและขาล่องวันละ 18 ขบวน สถานีรถไฟ มีจำนวนย่านทางรถไฟ 5 ทาง เป็นทางหลัก 3 ทาง ทางหลีก 2 ทาง ทางติดชานชาลา 5 ทาง โดยทางทิศใต้ของสถานี ห่างไป 1 โลเมตร จะมีทางแยกเพื่อรับซีเมนต์ ที่บริษัท ทีพีไอ โพลีน จำกัด สาขาTPI ศูนย์จ่ายเชียงราก ซึ่งสถานนีรถไฟเชียงรากน้อยอยู่ห่างจากสถานีรถไฟกรุงเทพเป็นระยะทาง 46.01 กิโลเมตร ทางใต้ของสถานีไป 250 เมตร มีสะพานทางรถไฟข้ามคลองเชียงราก ที่เป็นเส้นแบ่งเขตจังหวัดปทุมธานี กับจังหวัดพระนครศรีอยุธยา
ประวัติ

รถไฟสาย กรุงเทพ-นครราชสีมา เมื่อปี พ.ศ. 2444
ประวัติ เส้นทางเดินรถไฟสาย กรุงเทพ-โคราช สายแรกของไทย
ในรัชสมัยพระบาทสมเด็จพระจุลจอมเกล้าเจ้าอยู่หัว รัชกาลที่ 5 เหตุการณ์ทางด้านการเมือง สืบเนื่องมาจากนโยบายขยายอาณานิคมของอังกฤษและฝรั่งเศส พระองค์ท่านทรงตระหนักถึงความสำคัญของการคมนาคมโดยเส้นทางรถไฟ เพราะการใช้แต่ทางเกวียนและแม่น้ำลำคลองเป็นพื้นนั้น ไม่เพียงพอแก่การบำรุงรักษาพระราชอาณาเขต ราษฎรที่อยู่ห่างไกลจากเมืองหลวงมีจิตใจโน้มเอียงไปทางประเทศใกล้เคียง สมควรที่จะสร้างทางรถไฟขึ้นในประเทศเพื่อติดต่อกับมณฑลชายแดนก่อนอื่น ทั้งนี้เพื่อสะดวกแก่การปกครอง ตรวจตราป้องกันการรุกรานเป็นการเปิดภูมิประเทศให้ประชาชนพลเมืองเข้าบุกเบิกพื้นที่ รกร้างว่างเปล่า ให้เป็นประโยชน์ทางเศรษกิจของประเทศ และจะเป็นเส้นทางขนส่งผู้โดยสารและสินค้าไปมาถึงกันได้ง่ายยิ่งขึ้น
ดังนั้นในปี พ.ศ. 2430 จึงทรงพระกรุณาโปรดเกล้าฯ ให้ เซอร์แอนดรู คลาก และบริษัทปันชาร์ด แมกทักการ์ด โลเธอร์ ดำเนินการสำรวจเพื่อสร้างทางรถไฟจาก กรุงเทพฯ – เชียงใหม่ และมีทางแยกตั้งแต่เมืองสระบุรี – เมืองนครราชสีมาสายหนึ่ง จากเมืองอุตรดิตถ์ – ตำบลท่าเดื่อริมฝั่งแม่น้ำโขงสายหนึ่ง และจากเมืองเชียงใหม่ไปยังเชียงราย เชียงแสนหลวงอีกสายหนึ่ง โดยทำการสำรวจให้แล้วเสร็จเป็นตอน ๆ รวม 8 ตอน ในราคาค่าจ้างโดยเฉลี่ยไม่เกินไมล์ละ 100 ปอนด์ ทั้งสองฝ่ายลงนามในสัญญา เมื่อวันที่ 16 มีนาคม พ.ศ. 2430
เมื่อได้สำรวจแนวทางต่าง ๆ แล้ว รัฐบาลพิจารณาเห็นว่าจุดแรกที่สมควรจะสร้างทางรถไฟเชื่อมกับเมืองหลวงของไทยก่อนอื่น คือ นครราชสีมา ดังนั้นในเดือนตุลาคม 2433 จึงทรงพระกรุณาโปรดเกล้าฯ ให้ก่อตั้งกรมรถไฟขึ้น สังกัดอยู่ในกระทรวงโยธาธิการมีสมเด็จพระเจ้าบรมวงศ์เธอ เจ้าฟ้ากรมขุนนริศรานุวัติวงศ์ ทรงเป็นเสนาบดี และนาย เค. เบ็ทเก ชาวเยอรมัน เป็นเจ้ากรมรถไฟพร้อมกันนั้นได้ เปิดประมูลสร้างทางรถไฟสายกรุงเทพ – นครราชสีมา เป็นสายแรก ณ ที่ทำการรถไฟกรุงเทพ
ปรากฏว่า มิสเตอร์ จี มูเร แคมป์เบล แห่งอังกฤษ เป็นผู้ค้ำประกันประมูลได้ในราคาต่ำสุด โดยเสนอราคาเป็นเงิน 9,956,164 บาท พระบาทสมเด็จพระจุลจอมเกล้าเจ้าอยู่หัวจึงทรงพระราชทานพระบรมราชานุมัติให้กระทรวงโยธาธิการว่าจ้าง มิสเตอร์ จี. มูเร แคมป์เบลล์ สร้างทางรถไฟหลวงจากกรุงเทพฯถึงนครราชสีมา เป็นสายแรก และได้เสด็จพระราชดำเนินประกอบพระราชพิธีกระทำพระฤกษ์ เริ่มการสร้างทางรถไฟ ณ บริเวณย่านสถานีกรุงเทพ เมื่อวันที่ 09 มีนาคม พ.ศ. 2434
ในปี พ.ศ. 2439 การก่อสร้างทางรถไฟสาย กรุงเทพฯ – นครราชสีมา สำเร็จบางส่วนพอที่จะเปิดการเดินรถได้ ดังนั้น ในวันที่ 26 มีนาคม พ.ศ. 2439 พระบาทสมเด็จพระจุลจอมเกล้าเจ้าอยู่หัวจึงเสด็จพระราชดำเนิน มาทรงประกอบพระราชพิธีเปิดการเดินรถไฟระหว่าง สถานีกรุงเทพ – อยุธยา ระยะทาง 71 กิโลเมตร และเปิดให้ประชาชนเดินทางไปมาระหว่าง กรุงเทพ – อยุธยา ได้ตั้งแต่วันที่ 28 มีนาคม พ.ศ. 2439 เป็นต้นไป ในระยะแรกเดินขบวนรถขึ้นล่องวันละ 4 ขบวน มีสถานีรวม 9 สถานี คือ สถานีกรุงเทพ บางซื่อ หลักสี่ หลักหก คลองรังสิต เชียงราก เชียงรากน้อย บางปะอิน และกรุงเก่า
มูลนิธิร่วมกตัญญู

รถพยาบาลของมูลนิธิร่วมกตัญญูคันหนึ่งที่ศูนย์การแพทย์ปัญญานันทภิกขุ ชลประทาน นนทบุรี
มูลนิธิร่วมกตัญญู สำนักงานวัดหัวลำโพง
มูลนิธิร่วมกตัญญู (จีนตัวย่อ: 泰国义德善堂; จีนตัวเต็ม: 泰國義德善堂; พินอิน: Tàiguó Yìdé shàntáng ไท่กั๋วอี้เต๋อซ่านถัง; สำเนียงแต้จิ๋ว: ไทก๊กหงี่เต็กเซี่ยงตึ๊ง) เป็นมูลนิธิในประเทศไทย ก่อตั้งเมื่อวันที่ 22 มิถุนายน พ.ศ. 2513 ดำเนินงานสาธารณะในการเก็บศพ ช่วยเหลือผู้ประสบภัยและศูนย์วิทยุสื่อสาร รวมถึงงานการศึกษา
มูลนิธิร่วมกตัญญูตั้งอยู่ที่ เลขที่ 19 หมู่ 13 ถนนลาดกระบัง-กิ่งแก้ว-บางพลี (ทางหลวงแผ่นดินหมายเลข 3256) ตำบลบางพลีใหญ่ อำเภอบางพลี จังหวัดสมุทรปราการ มีศูนย์ประสานงานและประกอบพิธีศพที่วัดหัวลำโพง ถนนพระรามที่ 4 กรุงเทพมหานคร
อักษรจีนบนตราสัญลักษณ์ของมูลนิธิดัดแปลงมาจากคำว่า 義 หมายถึง กตัญญู, คุณธรรม, ยุติธรรม
ประวัติ

มูลนิธิร่วมกตัญญูเกิดขึ้นจาก สมเกียรติ สมสกุลรุ่งเรือง พ่อค้าขายกาแฟชาวจีน โดยได้ช่วยเหลือ ผู้ด้อยโอกาสกว่าในชุมชนแออัด ตรอกโรงหมู กล้วยน้ำไท โดยเฉพาะกับคนจนๆ ที่ตายแล้วไม่มีเงินซื้อโลงศพ ต่อมาขยายวงจรจากท่าเรือคลองเตย ไปถึงพระโขนง พระประแดง บางขุนเทียน โดยใช้ชื่อ "ศาลหลวงปู่เปี่ยม" จนในปี พ.ศ. 2513 จัดตั้งเป็นมูลนิธิ ภายใต้การจัดตั้งโดยโรจน์ โชติรุ่งเรือง และคณะกรรมการรวม 15 ท่าน โดยคุณสมเกียรติ สมสกุลรุ่งเรือง เป็นผู้บริหารงานและคุณรัตนา ภรรยา เป็นเลขาธิการ หลังจากที่โรจน์ถึงแก่กรรม คณะกรรมการบริหารมูลนิธิ จึงได้ยื่นขอเปลี่ยนใบอนุญาตจัดตั้งมูลนิธิร่วมกตัญญู เปลี่ยนชื่อประธานกรรมการ มาเป็นชื่อ สมเกียรติ สมสกุลรุ่งเรือง เมื่อวันที่ 20 มีนาคม 2530 จนถึงปัจจุบัน
เมื่อเหตุการณ์น้ำท่วมภาคใต้ในปี พ.ศ. 2517 มูลนิธิร่วมกตัญญูได้ขยายงานเพิ่มในส่วนงานแผนกช่วยเหลือผู้ประสบภัยและศูนย์วิทยุสื่อสาร รวมถึงงานการศึกษา
ดูเพิ่ม

มูลนิธิป่อเต็กตึ๊ง
หน่วยกู้ภัย"เมืองยาว" ทีม
มูลนิธิสยามรวมใจ
แหล่งข้อมูลอื่น

มูลนิธิร่วมกตัญญู เก็บถาวร 2013-06-14 ที่ เวย์แบ็กแมชชีน
义德善堂 ที่ ไป่ตู้ไป่เค่อ (จีน)
กำไลมาศ

| กำไลมาศ |
| --- | --- |
ประเภท: ละครโทรทัศน์
สร้างโดย: บริษัทบรอดคาซท์ ไทย เทเลวิชั่นจำกัด
เขียนโดย: บทประพันธ์ :   พงศกร   บทโทรทัศน์ :   สุธิสา วงษ์อยู่
กำกับโดย: สถาพร นาควิไลโรจน์
แสดงนำ: เจนี่ เทียนโพธิ์สุวรรณ วรัทยา นิลคูหา  พงศกร เมตตาริกานนท์
ผู้ประพันธ์ดนตรีแก่นเรื่อง: จนกว่าฟ้าจะเป็นใจ - พล นพวิชัย
ดนตรีแก่นเรื่องเปิด: กำไลมาศ - เจนนิเฟอร์ คิ้ม
ดนตรีแก่นเรื่องปิด: จะรักจนวันสุดท้าย - มิณฑิตา วัฒนกุล
จำนวนตอน: 14 ตอน
การผลิต
ผู้อำนวยการสร้าง: อรุโณชา ภาณุพันธุ์
ออกอากาศ
เครือข่าย: ช่อง 3 ช่อง 3 เอชดี
ออกอากาศ: 26 มกราคม พ.ศ. 2559 – 14 มีนาคม พ.ศ. 2559
กำไลมาศ เป็นนวนิยายแนวพีเรียด ดราม่า ดัดแปลงจากบทประพันธ์ของ พงศกร หรือ นายแพทย์พงศกร จินดาวัฒนะ เขียนบทโทรทัศน์โดย สุธิสา วงษ์อยู่ ซึ่งได้ถูกหยิบยกนำมาเป็นละครโทรทัศน์ โดยออกอากาศทาง สถานีวิทยุโทรทัศน์ไทยทีวีสีช่อง 3 ในปี พ.ศ. 2559 ทุกวัน จันทร์-อังคาร เวลา 20.20 - 22.50 น. นำแสดงโดย พงศกร เมตตาริกานนท์ , เจนี่ เทียนโพธิ์สุวรรณ์ , วรัทยา นิลคูหา
นักแสดง

พงศกร เมตตาริกานนท์ รับบท อินทวงศ์ ศุภมาศ ณ อยุธยา / หม่อมเจ้าดิเรก ศุภมาศ
เจนี่ เทียนโพธิ์สุวรรณ์ รับบท เกล้ามาศ ติณชาติ ณ อยุธยา / หม่อมเจ้ารัมภา ติณชาติ
วรัทยา นิลคูหา รับบท ริ้วทอง
รฐา โพธิ์งาม รับบท สาวิตา แสงเพชร / ล้อมเพชร
เจสัน ยัง รับบท พระปราบ / ปรุง
สรวงสุดา ลาวัณย์ประเสริฐ รับบท อินทนิล ติณชาติ ณ อยุธยา
อภิษฎา เครือคงคา รับบท หม่อมเจ้าภรณี ติณชาติ (วัยสาว)
ทัศน์วรรณ เสนีย์วงศ์ ณ อยุธยา รับบท หม่อมเจ้าภรณี ติณชาติ (วัยชรา)
กนกฉัตร มรรยาทอ่อน รับบท อาร์ม
มณีรัตน์ คำอ้วน รับบท พริม
ศุภชัย สุวรรณอ่อน รับบท ทรรศนะ
กาญจนา จินดาวัฒน์ รับบท คุณหญิงทรัพย์มณี ศุภมาศ ณ อยุธยา
โชติรส ชโยวรรณ รับบท หม่อมหลวงอัญมณี ศุภมาศ
ปานเลขา ว่านม่วง รับบท ไลย
วีระกิตติ์ วรัตน์ชยุต รับบท ผู้กองบัลลพ
โชติมา นวคุณากร รับบท แทมมี่
จักรพันธ์ จันโอ รับบท อนาวิน
ทนงศักดิ์ ศุภการ รับบท อนรรฆ
เจนนิเฟอร์ โรเบิร์ต รับบท มะลิ
ทวีฤทธิ์ จุลละทรัพย์ รับบท หม่อมเจ้าอรรถรัตน์ ติณชาติ
ณัฏฐพัชร วิพัธครตระกูล รับบท เหมยกุย
ปริศนา กล่ำพินิจ รับบท รื่น
สมชาติ ประชาไทย รับบท รวย
วิมลพันธ์ ชาลีจังหาญ รับบท เจิม
สุเชาว์ พงษ์วิไล รับบท พระเจ้าบรมวงศ์เธอ พระองค์เจ้าติณชาติวงศ์ / เสด็จในกรมฯ
สุรศักดิ์ ชัยอรรถ รับบท พระเจ้าบรมวงศ์เธอ พระองค์เจ้าศุภมาศอดิกรณ์
สุปราณี เจริญผล รับบท หม่อมเจ้าถมยา ศุภมาศ
พิศมัย วิไลศักดิ์ รับบท พระเจ้าบรมวงศ์เธอ พระองค์เจ้าดวงใจ
มิรา โกมลวณิช รับบท สร้อยดาว
เจริญสุข นาคสวัสดิ์ รับบท สร้อยทอง
จรรยา ธนาสว่างกุล รับบท ประยงค์
ราตรี วิทวัส รับบท คุณนายทองแถม
ธงธง มกจ๊ก รับบท พล
วริศรา บำรุงเวช รับบท นุช
นฤมล พงษ์สุภาพ รับบท หม่อมเจ้ากนกวรรณ ติณชาติ
ทองขาว ภัทรโชคชัย รับบท หมอผีบุญ
วิวัฒน์ ผสมทรัพย์ รับบท เตี่ยล้อมเพชร
น้ำเงิน บุญหนัก รับบท หมอดูตาบอด
ด.ญ.ชวัลรัตน์ เจนจิตรานนท์ รับบท เกล้ามาศ ติณชาติ ณ อยุธยา / หม่อมเจ้ารัมภา ติณชาติ (วัยเด็ก)
ด.ญ.ณปภัช วรพฤทธานนท์ รับบท หม่อมเจ้าหภรณี ติณชาติ (วัยเด็ก)
รางวัลและการเข้าชิง

| รางวัล | สาขารางวัล | ผู้ได้รับการเสนอชื่อ | ผลการตัดสิน |
| --- | --- | --- | --- |
|  รางวัลโทรทัศน์ทองคำ  | นักแสดงนำหญิงดีเด่น | วรัทยา นิลคูหา | เสนอชื่อเข้าชิง |
|  คมชัดลึก อวอร์ด ครั้งที่ 14  | ป็อบปูลาร์โหวต สาขาละครไทยยอดนิยม | กำไลมาศ | เสนอชื่อเข้าชิง |
|  รางวัลนาฏราช ครั้งที่ 8  | ละครยอดเยี่ยม | กำไลมาศ | เสนอชื่อเข้าชิง |
|  รางวัลนาฏราช ครั้งที่ 8  | นักแสดงนำหญิงยอดเยี่ยม | วรัทยา นิลคูหา | เสนอชื่อเข้าชิง |
ดาจิม

| ดาจิม |
| --- | --- |
ดาจิมเมื่อปี พ.ศ. 2551
ข้อมูลพื้นฐาน
ชื่อเกิด: สุวิชชา สุภาวีระ
รู้จักในชื่อ: ตั้ม
เกิด: 15 มกราคม พ.ศ. 2520 (47 ปี)
ที่เกิด: เขตพระนคร กรุงเทพมหานคร ประเทศไทย
แนวเพลง: ฮิปฮอป
อาชีพ: แร็ปเปอร์, ดีเจ,นักฟุตบอล
ช่วงปี: พ.ศ. 2543 – ปัจจุบัน
ค่ายเพลง: เอ็นวายยูคลับ (2543 – 2544 , 2552)   จีนี่ เรคคอร์ด (2545 – 2550)   Masscotte Entertainment(2555 – ปัจจุบัน)
ดาจิม หรือชื่อจริงว่า  สุวิชชา สุภาวีระ (ชื่อเล่น: ตั้ม) เกิดเมื่อวันที่ 15 มกราคม พ.ศ. 2520 เป็นแร็ปเปอร์ชาวไทย เป็นที่รู้จักจากการทำเพลงแร็ปใต้ดินที่มีเนื้อหาเสียดสีสังคม จากการสร้างชื่อจากสองชุดแรก Hip Hop Underworld ในค่าย N.Y.U. ที่มีดาจิมเป็นคนดูแลเอง  และ Hip Hop Above The Law มียอดขายอัลบั้มที่ประสบความสำเร็จ 8,000 ก๊อปปี้ ในวงการเพลงใต้ดิน  ก่อนถูกจับกุมตัวในปี พ.ศ. 2544 หลังการปล่อยอัลบั้มชุดที่สอง ตามนโยบายจัดระเบียบสังคมของ ร.ต.อ. ปุระชัย เปี่ยมสมบูรณ์ รัฐมนตรีว่าการกระทรวงมหาดไทยในช่วงนั้น เนื่องจากเพลงในอัลบั้มชุดที่สองมีเนื้อหาหยาบคายและส่อไปในทางลามกอนาจาร
หลังการพ้นโทษ ดาจิมอยู่ภายใต้สังกัด จีนี่ เรคคอร์ด จนได้ออกอัลบั้มชุด แร็พไทย ในเดือนมีนาคม 2545 โดยอัลบั้มชุดนี้ได้ลดเนื้อหาความรุนแรงมากขึ้น และได้ออกผลงานอัลบั้ม  Twilight Zone และ กิ๊กทั่วไทย ซึ่งไม่ประสบความสำเร็จมากนัก  4 ปีหลังการวางอัลบั้มชุดที่ห้า ดาจิมกลับเข้าสังกัดเอ็นวายยู และใช้เนื้อหาหยาบคายตามเดิม โดยวางจำหน่ายอัลบั้มชุดที่หก  Independence Day โดยไม่ประสบความสำเร็จอย่างมาก  หลังจากอัลบั้มวางจำหน่ายไม่นาน ค่ายเพลงเอ็นวายยูก็ปิดตัวลง
หลังค่ายเอ็นวายยูปิดตัวลง ดาจิมได้ย้ายมาอยู่ในสังกัด Masscotte Entertainment และปล่อยซิงเกิ้ลทั้งสองซิงเกิ้ลได้แก่ เป๊ะเวอร์ ในปี 2555 และกินเหล้ามันขมกินนมดีกว่า เมื่อปี 2556 เพื่อแสดงให้แฟนเพลงเห็นว่ายังคงทำผลงานเพลงอยู่ แต่ก็ไม่ได้รับความนิยมมากนัก ก่อนจะออกมาทำเพลงโดยไม่มีสังกัดในปี 2558 และออกซิงเกิ้ลชื่อว่า Taxi BKK
ประวัติ

ดาจิม เกิดที่บ้านในย่านบางลำพู เขามีน้องชาย 1 คน ครอบครัวของเขาเป็นครอบครัวที่ชอบฟังเพลงทั้งบ้าน และเริ่มหันมาฟังเพลงอย่างจริงจังเมื่อสมัยที่เรียน ปวช. และยังเคยเข้าประกวดแข่งขันเต้นเพลงแร็พประเภททีมจนได้รองชนะเลิศอันดับ 2 มาแล้ว เริ่มทำงานครั้งแรกในชีวิตที่ร้านวิดีโอของพ่อ จนเมื่อเกิดภาวะวิกฤตเศรษฐกิจ พ.ศ. 2540 ธุรกิจร้านวิดีโอของพ่อก็ปิดตัวลง จึงย้ายไปทำงานเป็นพนักงานร้านขายเทป-ซีดีที่ ทาวเวอร์ เรคคอร์ด หลังจากนั้นเจอกับเพื่อนเก่า "Dj Dig-it-all" ซึ่งทำห้องอัดเล็ก ๆ อยู่ ชักชวนกันทำอัลบั้ม โดย "ดาจิม" รับหน้าที่เป็นคนเขียนเนื้อเพลงทั้งหมด ส่วน "Dj Dig-it-all" รับหน้าที่เป็นโปรดิวเซอร์ ดูแลภาคดนตรี
ประวัติ > อัลบั้มชุดที่หนึ่ง และชุดสอง

ดาจิมปล่อยอัลบั้มชุดที่หนึ่งและชุดสอง ผลงานชิ้นแรกพ.ศ. 2543 ชื่อชุดว่า Hip Hop Under World ขายได้ 700 ก๊อปปี้ พร้อมเปิดบริษัท N.Y.U. Club (New York Underground) ดูแลการตลาดเองด้วยการนำเทปไปฝากขายตามร้านต่าง ๆ หลังจากนั้นก็ลาออกจากงานประจำเพื่อทำงานเพลงและได้เป็นเป็นดีเจที่ร้านแถวถนนข้าวสาร ซึ่งในระหว่างเป็นดีเจที่ถนนข้าวสาร ได้เขียนเพลงเพื่อจะร้องในอัลบั้มถัดมา ต่อมาในปี พ.ศ. 2544 ออกอัลบั้ม Hip Hop Above The Law ขายได้ 8,000 ก๊อปปี้ ซึ่งถือว่าประสบความสำเร็จในวงการใต้ดิน มีเนื้อหารุนแรงและหยาบคาย มีเพลงดังอย่าง ห.ว.ย., อย่าให้กูเจอ, สลึง vs สลวย และ เสือกทำไม เนื้อหามีการใช้คำด่าทอเจ้าหน้าที่และส่อไปทางลามกอนาจร และเป็นที่นิยมเปิดในสถานบริการ
ประวัติ > ถูกจับกุม

ในช่วงประมาณปี พ.ศ. 2544 ทางเจ้าหน้าที่กำลังเร่งปฏิบัติตามนโยบายจัดระเบียบสังคมของ ร.ต.อ. ปุระชัย เปี่ยมสมบูรณ์ รัฐมนตรีว่าการกระทรวงมหาดไทยในช่วงนั้น จนเกิดความขัดแย้งระหว่างกลุ่มนักเที่ยวกับเจ้าหน้าที่ และดาจิมถูกเจ้าหน้าที่ตำรวจจับกุมด้วยเนื่องจากภายในอัลบั้ม Hip Hop Above The Law มีเนื้อหาที่หยาบคายและดูหมิ่นเจ้าหน้าที่
ประวัติ > ย้ายสังกัด

หลังจากถูกจับกุม ดาจิมได้เข้ามาอยู่กับสังกัดจีนี่ เรคคอร์ด ของจีเอ็มเอ็ม แกรมมี่ มีผลงานอัลบั้มชุดที่ 3 ชุด แร็พไทย ในเดือนมีนาคม 2545 โดยอัลบั้มชุดนี้ได้ลดเนื้อหาความรุนแรงของการใช้คำในเพลง ซึ่งประสบความสำเร็จเป็นอย่างมาก และได้ออกผลงานอัลบั้มชุดที่ 4 คือ  Twilight Zone  และชุดที่ 5  กิ๊กทั่วไทย  แต่ชุดที่ 5 ไม่ประสบความสำเร็จเท่าที่ควร
ประวัติ > ค่ายเอ็นวายยูปิดตัวลง

" พุทธศักราช 2550 ข้าพเจ้าได้ถูกปลดปล่อยให้เป็นอิสรภาพ จากระบอบทุนนิยม ที่ใช้เงินเป็นอำนาจ ข้าพเจ้าได้เรียนรู้ถึงวิถีชีวิตของสังคมมนุษย์กลุ่มหนึ่ง ที่ยึดถือผลประโยชน์และยกตัวเองเป็นที่ตั้ง ณ บัดนี้ถึงเวลาที่ข้าพเจ้า จะสามารถมีวิถีชีวิตได้ตามตัวตนที่แท้จริงของข้าพเจ้าได้ "
หลังจากชุดที่ 5 ดาจิมได้กลับมาทำเพลงกับทางเอ็นวายยู และใช้เนื้อหาหยาบคายตามเดิม แต่ไม่รุนแรงเท่าชุดแรกๆ โดยใช้ชื่ออัลบั้มที่ 6 ว่า Independence Day แต่กลับไม่ประสบความสำเร็จเป็นอย่างมากเนื่องจากมีการนำเพลงในอัลบั้มมาแจกจ่ายฟรีผ่านอินเทอร์เน็ต ทำให้ไม่สามารถขายแผ่นแท้ได้ หลังจากออกอัลบั้มนี้ได้ไม่นาน N.Y.U. ก็ได้แตกค่ายลง[ใคร?]